શ્રી મોરારજીભાઈએ ભણાવેલા પાઠ સાથે રાવજીભાઈને શ્રી નટવરસિંહ સોલંકી પાસે નડિયાદ મોકલ્યા. ત્યારે એ પ્રસ્તાવ સાંભળી નટવરસિંહે ઉચ્ચાર્યું. ‘મને ટિકિટ શી રીતે આપશો ? હું તો ગુંડો છું !’ (પૃષ્ઠ ૩૫૪) પ્રત્યુત્તરમાં રાવજીભાઈએ મોરારજીભાઈનો ઉપરોક્ત સંદેશો પાઠવ્યો. છેવટે નટવરસિંહે સામેથી આવેલી આ ઓફરથી ચેપ્ટર કેસોની આફતમાંથી છૂટવા, ચૂંટણી લડવા સંમતિ આપી. પરંતુ આ ઑફર નટવરસિંહ માટે બહુ સહેલાઈથી સ્વીકારી શકાય તેવી નહોતી. નટવરસિંહે રાવજીભાઈને કહ્યું : ‘મારી સાથે બીજા ક્ષત્રિયોને ટિકિટ આપો તો અમે જૂથમાં કામ કરી શકીએ.’ રાવજીભાઈએ પૂછ્યું : ‘બીજી કેટલી ટિકિટ જોઈએ ?’ નટવરસિંહે વિધાનસભાની ચાર ટિકિટ અને લોકસભાની એક ટિકિટ (એ વખતે વિધાનસભા-લોકસભાની ચૂંટણીઓ સાથે જ યોજાતી) એમ પાંચ ટિકિટની માગણી કરી અને તે એમને મળી ગઈ ! (પૃષ્ઠ ૩૫૫)